b'\n_START_ARTICLE_\nBenedikt Vivat\n_START_SECTION_\n\xc5\xbdivljenje\n_START_PARAGRAPH_\nBenedikt Vivat se je rodil 21. marca 1786 na Smolniku steklarskemu mojstru Janezu in Johani rojeni Stangl (Standl, Steinl). Steklarstva se je izu\xc4\x8dil pri o\xc4\x8detu na gla\xc5\xbeuti v Rakovcu nad Vitanjem. _NEWLINE_Naprej je delal kot pomo\xc4\x8dnik v \xc5\xbeusemski steklarni pri Kozjem in vodil nekdanjo Langerjevo steklarno nad Josipdolom,. Leta 1816 je postal obratovodja, 1827 pa je kupil steklarno Langerswald, nato 1833 \xc5\xa1e nekdanjo Zemlji\xc4\x8dkovo steklarno ob Lampreh\xc4\x8dici pod Klopnim, ki pa jo je 1837 opustil. _NEWLINE_Leta 1834 je za\xc4\x8del ob spodnjem toku Lobnice blizu Ru\xc5\xa1 graditi veliko in tedaj tehni\xc4\x8dno zelo napredno steklarno Neu-Benediktental (Novi Benediktov dol), ki so jo odprli 1838 in Vivat bil tako lastnik dveh steklarn na Pohorju do 1864, ko je Langerswald opustil. Pri obeh  steklarnah je uredil zasebno steklarsko \xc5\xa1olo za otroke svojih delavcev. Najbolj\xc5\xa1e u\xc4\x8dence je Vivat zaposlil v svoji steklarni. V obeh obratih je bilo zaposlenih okoli 400 oseb, med njimi precej otrok, nekateri \xc5\xa1e niso bili stari niti 14 let. _NEWLINE_Steklarni sta izdelovali: buteljke, stekleni\xc4\x8dke, posode in pribor za lekarne, okrasno steklovino, namizno posodje iz kristalnega, barvastega in pristnega rubinskega stekla. Izdelke so okra\xc5\xa1evali z bru\xc5\xa1enim, graviranim, slikanim dekorjem in pozlato. Letno je Vivatovo podjetje  izdelalo okrog 2750 kop bru\xc5\xa1enega, 16830 navadnega, 1000 barvastega, 150 mle\xc4\x8dnega in 60 kop pristnega rubinskega stekla. _NEWLINE_Vivat je veliko dal na kakovost izdelkov, nove modne vzorce in hkrati skrbel za izbolj\xc5\xa1anje  proizvodnega procesa. Z uporabo posebne gline, ki so jo kopali pri Zgornji Polskavi, je za trikrat podalj\xc5\xa1al \xc4\x8das uporabe talilnikov in pe\xc4\x8di, namesto stop za mletje kremena je 1847 postavil nov mlin in zdravju \xc5\xa1kodljivo ro\xc4\x8dno sejanje zmletega kremena nadomestil z mehanskim. _NEWLINE_Ve\xc4\x8dino proizvodnje so izva\xc5\xbeali v tujino: na Bli\xc5\xbenji vzhod, Gr\xc4\x8dijo, Ameriko, Italijo. V Mariboru je leta 1835 kupil staro hi\xc5\xa1o in jo  preuredil v skladi\xc5\xa1\xc4\x8de in trgovino za svoje izdelke. Vivat je za svoje izdelke na \xc5\xa1tevilnih  industrijskih razstavah prejel ve\xc4\x8d priznanj in medalj za kakovost svojih izdelkov. _NEWLINE_Leta 1838 je v bli\xc5\xbeni Ru\xc5\xa1 odkril nahajali\xc5\xa1\xc4\x8de premoga in ga za\xc4\x8del tudi izkori\xc5\xa1\xc4\x8dati, prvi je za\xc4\x8del spodbujati tudi izkori\xc5\xa1\xc4\x8danje pohorskega tonalita. _NEWLINE_Upravo steklarne Benediktov dol in posesti je 1865 prepustil svojemu sinu Edvardu Vivatu. Benedikt Vivat je umrl 3. septembra 1867 na Smolniku. Edvard je 1870 postal edini lastnik in ko je 25. oktobra 1872 umrl, je njegova vdova Marija z dolgovi obremenjeno imetje prodala na dra\xc5\xbebi baronu Petru Kettenburgu.'